
PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ,
DE DISCIPLINĂ ŞI IMUNITĂŢI
Nr. 31/690/27.09.2007

	COMISIA  PENTRU  AGRICULTURĂ, SILVICULTURĂ, INDUSTRIE ALIMENTARĂ ŞI  SERVICII  SPECIFICE
Nr. 24/438/27.09.2007


RAPORT  COMUN
asupra propunerii legislative pentru modificarea 
Legii nr.247 privind reforma în  domeniul proprietăţii şi  
 justiţiei, precum şi  unele  măsuri adiacente
 Potrivit prevederilor art.95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi şi Comisia pentru agricultură, silvicultură, industrie  alimentară  şi  servicii  specifice, au fost sesizate spre dezbatere, în fond, cu  propunerea legislativă pentru modificarea Legii nr.247 privind reforma în  domeniul proprietăţii şi   justiţiei, precum şi  unele  măsuri adiacente, trimisă cu adresa nr. Pl-x 440 din 4 iunie 2007, înregistrată,  sub  nr.31/690  din  5 iunie 2007 şi,  respectiv, sub nr. 24/299 din   5 iunie 2007.
                     Senatul, în calitate de primă Cameră sesizată, a respins propunerea legislativă în şedinţa din  30 mai 2007. 
          Conform prevederilor art.75 din Constituţia României, republicată, şi ale  art. 92 alin. (9) pct.2 din Regulamentul Camerei Deputaţilor, republicat, cu  modificările ulterioare, Camera Deputaţilor este Cameră decizională.
          Consiliul Legislativ  a avizat favorabil iniţiativa legislativă, cu  unele  observaţii  şi  propuneri, conform avizului nr.207 din  20 februarie 2007.

          Guvernul, prin punctul de vedere transmis cu adresa nr.714 din            23 martie 2007, nu susţine adoptarea acestei iniţiative legislative.
           Propunerea  legislativă are ca obiect de reglementare modificarea    art.3 al  Titlului XI „Renta viageră agricolă” din Legea nr.247/2005 privind reforma în domeniile proprietăţii şi justiţiei, precum şi  unele măsuri adiacente, cu  modificările şi  completările ulterioare, în sensul  creşterii cuantumului rentei viagere agricole, de la 100 euro/an la  200 euro/an,  pentru fiecare hectar înstrăinat.
         În conformitate cu prevederile art. 61 din Regulamentul Camerei Deputaţilor, republicat, membrii  celor  două Comisii au examinat propunerea legislativă în  şedinţele  din 19 şi  26  septembrie 2007. La   dezbateri  a  participat, în calitate  de invitat,  din  partea  Ministerului  Agriculturii şi  Dezvoltării Rurale, domnul  Teodor Kilaiditis, directorul  Oficiului  Naţional  de Rentă  Viageră.  
         Din totalul de 27 de membri ai Comisiei juridice, de disciplină şi imunităţi  au fost prezenţi la dezbateri, 14 deputaţi, iar  din partea Comisiei pentru  agricultură, silvicultură, industrie alimentară şi  servicii  specifice, din totalul de       27  de  membri au  fost  prezenţi 26 deputaţi.
         Cu  prilejul dezbaterilor, membrii  celor  două Comisii au constatat că  nu  sunt  indicate  sursele  financiare  necesare aplicării  măsurilor  propuse, încălcându-se astfel dispoziţiile  art.138  alin. (5)  din Constituţia  României, republicată,  potrivit  cărora, „Nici o cheltuială  bugetară nu  poate  fi aprobată  fără  stabilirea sursei  de finanţare”. 
De asemenea, nu  au  fost  respectate  nici    dispoziţiile  art. 15  alin. (1)  din Legea  nr.500/2002 privind  finanţele  publice, potrivit  cărora „În cazurile în care  se  fac  propuneri de elaborare a unor proiecte de acte  normative a căror aplicare atrage  micşorarea  veniturilor sau  majorarea  cheltuielilor aprobate  prin buget, trebuie  să  se  prevadă şi   mijloacele  necesare pentru acoperirea minusului de venituri sau creşterea  cheltuielilor”.
        

Faţă de considerentele menţionate mai sus, membrii celor două Comisii, au hotărât, cu unanimitate de voturi, să propună plenului Camerei Deputaţilor respingerea propunerii legislative  pentru modificarea Legii nr.247 privind reforma în  domeniul proprietăţii şi   justiţiei, precum şi  unele  măsuri adiacente.
 În raport cu obiectul şi conţinutul reglementării, ce vizează  modificarea unei  legi  organice, propunerea legislativă face parte din categoria legilor organice.
                       PREŞEDINTE,
                                    VICEPREŞEDINTE,                                        
                    Sergiu  ANDON                                           Valeriu TABĂRĂ                
                    SECRETAR,                                                     SECRETAR,
                   George  BAEŞU                                            Vasile  MOCANU
      Consilieri:
Dumitra Diaconu
Anton Păştinaru

